**POFTE**

*LARISA BĂLAN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În mâncare nu se simțea gustul de sare...

Nu mai e dragoste-n solniță, oare?

Îmi întind pe pâine sufletul de vată,

Viața are miros de hrană expirată...

Tacâmurile se ciocnesc de paharele goale,

Scurse de inimi ce sorb însetate d-amintiri murdare,

Ochii își ridică pupilele albe spre mesenii

Ce servesc calici din ororile vremii...

Șervetul e pătat de gura murdară

De păcatele strânse de odinioară,

Subtil e strâns în mâna tremurândă

A celui ce mai păcătuiește încă...

Cuvintele nespuse sunt mestecate-n van,

Se văd lacrimi pe fețele de porțelan...

Chipuri ce nu își recunosc greșeala

Și s-au obișnuit să servească negarea...

Mă ridic de la o masă unde-s gurmanzi,

Ce se-nfruptă din „Nu pot!”, „Nu vreau!”, „ Hai, lasă!”

Încă încerc să sting focul unde te-au pus să arzi…

...Cred că nu îmi este foame azi!